b'\n_START_ARTICLE_\nOperacija Zimska oluja\n_START_SECTION_\nPozadina\n_START_PARAGRAPH_\nDana 23. studenoga 1942. Crvena je armija zatvorila obru\xc4\x8d oko snaga Sila Osovine oko Staljingrada. Pribli\xc5\xbeno 300.000 njema\xc4\x8dkih i rumunjskih vojnika, kao i ruskih volontera u njema\xc4\x8dkoj vojsci je ostalo zarobljeno u i oko Staljingrada kojeg je okru\xc5\xbeilo oko 1,1 milijuna sovjetskih vojnika. Usred nadolaze\xc4\x87e katastrofe, njema\xc4\x8dki diktator Adolf Hitler je postavio feldmar\xc5\xa1ala Ericha von Mansteina za zapovjednika novoosnovane Armijske grupe "Don". Sastavljena od njema\xc4\x8dke 4. tenkovske i 6. armije kao i Tre\xc4\x87e i \xc4\x8cetvrte rumunjske armije, Mansteinova nova armijska skupina bila je pozicionirana izme\xc4\x91u Armijske grupe "A" i "B". Umjesto poku\xc5\xa1aja brzog proboja, njema\xc4\x8dki vojni vrh odlu\xc4\x8dio je da zarobljene snage ostanu u Staljingradu i brane grad od ponovnog zauzimanja. Njema\xc4\x8dke snage u okru\xc5\xbeenju opskrbljivane su iz zraka, s potrebama od oko 680 tona zaliha dnevno. Me\xc4\x91utim, flota od 500 zrakoplova nije bila dovoljna za ispunjenje tog zadatka. Mnogo zrakoplova nije bilo mogu\xc4\x87e servisirati u hladnoj sovjetskoj zimi; po\xc4\x8detkom prosinca, vi\xc5\xa1e njema\xc4\x8dkih teretnih zrakoplova je uni\xc5\xa1teno u nesre\xc4\x87ama nego \xc5\xa1to su ih uni\xc5\xa1tili sovjetski lovci. Za primjer, njema\xc4\x8dka 6. armija je zrakom dobivala manje od 20% svojih dnevnih potreba. Situacija je bila i gora za 6. armiju koja je bila pod paljbom sovjetskih snaga koje su dr\xc5\xbeale dijelove grada na zapadnoj obali rijeke Volge._NEWLINE_Zbog neo\xc4\x8dekivane veli\xc4\x8dine njema\xc4\x8dkih snaga okru\xc5\xbeenih u Staljingradu, Stavka (Vrhovno zapovjedni\xc5\xa1tvo Sovjetskih oru\xc5\xbeanih snaga) 23. studenoga odlu\xc4\x8dila je poja\xc4\x8dati vanjski obru\xc4\x8d, pripremaju\xc4\x87i se za uni\xc5\xa1tenje snaga Sila Osovina zarobljenih unutar obru\xc4\x8da. Na dan 24. studenog, nekoliko je sovjetskih formacija zapo\xc4\x8delo s utvr\xc4\x91ivanjem kako bi se lak\xc5\xa1e obranili od mogu\xc4\x87eg njema\xc4\x8dkog poku\xc5\xa1aja proboja sa zapada. Sovjeti su tako\xc4\x91er razmjestili svoje snage da bi onemogu\xc4\x87ili probojne operacije jedinica unutar obru\xc4\x8da. Planovi za operaciju Saturn su zapo\xc4\x8deli 25. studenog, ciljaju\xc4\x87i na uni\xc5\xa1tenje talijanske 8. armije i raskidanju komunikacijskih veza izme\xc4\x91u njema\xc4\x8dkih snaga zapadno od rijeke Don i snaga koje su djelovale na Kavkazu. U me\xc4\x91uvremenu je zapo\xc4\x8deto i planiranje operacije Prsten, koja je trebala smanjiti broj njema\xc4\x8dkih postrojba unutar Staljingradskog d\xc5\xbeepa._NEWLINE_Kako je operacija Uran uspje\xc5\xa1no zavr\xc5\xa1ena, njema\xc4\x8dke snage unutar okru\xc5\xbeenja bile su preslabe za poku\xc5\xa1aj samostalnog proboja. Polovica preostalog oklopa bila je izgubljena tijekom povla\xc4\x8denja i obrambenih borba, a ostatak je bio ograni\xc4\x8den nedostatkom goriva i strjeljiva koje Luftwaffe nije mogao isporu\xc4\x8diti iz zraka. Feldmar\xc5\xa1al von Manstein je predlo\xc5\xbeio protuudar kako bi se probio sovjetski obru\xc4\x8d, s operacijom kodnog imena Zimska oluja. Manstein je vjerovao kako Luftwaffe nije u stanju efikasno opskrbiti Osovinske snage u okru\xc5\xbeenju iz zraka, da je postalo klju\xc4\x8dno \xc4\x8dim prije ih izbaviti. Stoga je 28. studenog poslao Hitleru detaljno izvje\xc5\xa1\xc4\x87e o stanju Armijske grupe "Don", uklju\xc4\x8duju\xc4\x87i snagu njema\xc4\x8dke 6. armije s procjenama dostupnog strjeljiva za njema\xc4\x8dko topni\xc5\xa1tvo unutar grada. Te\xc5\xa1ka strate\xc5\xa1ka situacija bacila je Mansteina u dvojbu mo\xc5\xbee li si priu\xc5\xa1titi \xc4\x8dekanje s po\xc4\x8detkom operacije dok sve planirane jedinice za ofenzivu ne budu spremne._NEWLINE_Stavka je odgodila po\xc4\x8detak operacije Saturn za 16. prosinca jer su se sovjetske snage mu\xc4\x8dile s uklanjanjem njema\xc4\x8dkih branitelja s rijeke \xc4\x8cira. Ofenziva Crvene armije 30. studenoga u tom podru\xc4\x8dju u kojoj je sudjelovalo oko 50.000 sovjetskih vojnika natjerala je Mansteins poslati 48. tenkovski korpus da bi zadr\xc5\xbeali to podru\xc4\x8dje pod kontrolom. Kao odgovor na njema\xc4\x8dko poja\xc4\x8danje, u to je podru\xc4\x8dje premje\xc5\xa1tena sovjetska 5. tenkovska armija s oko 71.000 vojnika, 252 tenka i 814 primjeraka topni\xc4\x8dkog naoru\xc5\xbeanja. Sovjetska je ofenziva uspjela izbaciti 48. tenkovski korpus iz borbe, koja je bila odabrana da vodi glavni napad na sovjetsko okru\xc5\xbeenje. Sovjeti su bili upozoreni na nadolaze\xc4\x87i njema\xc4\x8dki napad jer su otkrili kako se 6. tenkovska divizija iskrcala kod grada Morozovska. Crvena je armija zbog toga povukla nekoliko armija iz napada na donji dio rijeke \xc4\x8cira da bi se pripremile za njema\xc4\x8dki poku\xc5\xa1aj proboja.\n_START_SECTION_\nNjema\xc4\x8dke snage\n_START_PARAGRAPH_\nOsloba\xc4\x91aju\xc4\x87a operacija je trebala uklju\xc4\x8diti LVII. tenkovski korpus 4. tenkovske armije, pod vodstvom generala Friedricha Kirchnera, zajedno s 6. i 23. tenkovskom divizijom i armijskim odredom Hollidt, koji se sastojao od tri pje\xc5\xa1a\xc4\x8dke divizije i dvije oklopne divizije (11. i 22. tenkovske divizije). O\xc4\x8dekivalo se da \xc4\x87e u "Zimskoj oluji" sudjelovati ukupno \xc4\x8detiri tenkovske divizije, \xc4\x8detiri pje\xc5\xa1a\xc4\x8dke divizije i tri Luftwaffeove poljske divizije (njem. Luftwaffen-Feld-Divisionen ili LwFD). Njihova zada\xc4\x87a je bila privremeno probijanje koridora do 6. armije. Luftwaffeove poljske divizije nisu bile sastavljene od profesionalnih i treniranih vojnika ve\xc4\x87 ve\xc4\x87inom od ostalog vojnog osoblja iz sto\xc5\xbeera te su bile slabo naoru\xc5\xbeane. Mnogo osoblja koje je obe\xc4\x87ano za poku\xc5\xa1aj proboja nikada nije stiglo, ve\xc4\x87im dijelom zbog slabe organizacije transporta prema boji\xc5\xa1tu, dok su neke jedinice koje su trebali biti premje\xc5\xa1tene pod zapovjedni\xc5\xa1tvo Armijske grupe "Don" ostale pod svojim prija\xc5\xa1njim zapovjedni\xc5\xa1tvom. Ostale jedinice unutar Armijske grupe "Don" nisu bile u stalju sprovesti ofenzivnu operaciju, zbog gubitaka kojima su bile izlo\xc5\xbeene u nekoliko zadnjih mjeseci borbi, dok mnoge nove formacije koje su bile obe\xc4\x87ane nisu stigne na vrijeme._NEWLINE_S druge strane, 11. tenkovska divizija je bila jedna od najkompletnijih njema\xc4\x8dkih oklopnih divizija na Isto\xc4\x8dnom boji\xc5\xa1tu s obzirom da je netom prije bila premje\xc5\xa1tena iz rezervi. \xc5\xa0esta tenkovska divizija je tako\xc4\x91er bila kompletna zato \xc5\xa1to je bila premje\xc5\xa1tena iz Zapadne Europe pod Mansteinovu kontrolu. Me\xc4\x91utim, 11. tenkovska divizija je bila poslana u poja\xc4\x8danje na donjem toku rijeke \xc4\x8cir, zbog pokrenute sovjetske ofenzive na to podru\xc4\x8dje. Mansteinu je tako ostala 4. tenkovska armija i XLVIII. tenkovski korpus kao glavne komponente za oslobodila\xc4\x8dku operaciju. No, unato\xc4\x8d namjerama Nijemaca da poja\xc4\x8daju svoje redove za ofenzivu, njihova obrana na podru\xc4\x8djima donjeg toka rijeke \xc4\x8cir je postala nestabilna; sovjetski proboj obrane je omeo dolazak 11. tenkovske divizije, koja je bila u mogu\xc4\x87nosti uni\xc5\xa1titi glavninu dvije sovjetske tenkovske brigade. Posljedi\xc4\x8dno, XLVIII. tenkovski korpus je bio uklju\xc4\x8den u obrambene borbe za rijeku \xc4\x8cir, jer su Sovjeti pritisnuli u cilju zauzimanja aerodroma kod Tatsinskaya (upotrebljavao se za opskrbu iz zraka njema\xc4\x8dkih snaga u Staljigradu)._NEWLINE_Iako je LVII tenkovski korpus preko svoje volje predan iz Armijske grupe "A" u "Don", 17. tenkovska divizija je dobila nare\xc4\x91enje da se vrati u svoje prija\xc5\xa1nje podru\xc4\x8dje i nije bila spremna za prelazak u Armijsku grupu "Don" sve do 10 dana nakon \xc5\xa1to joj je zapovje\xc4\x91eno. Unato\xc4\x8d problema oko skupljanja dovoljne vojne sile i vidjev\xc5\xa1i da Sovjeti koncentriraju svoju mehanizaciju na rijeci \xc4\x8cir, Manstein je odlu\xc4\x8dio krenuti u Operaciju "Zimska oluja" koriste\xc4\x87i 4. tenkovsku armiju, nadaju\xc4\x87i se da \xc4\x87e 6. armija pokrenuti ofenzivu sa svoje strane obru\xc4\x8da. Manstein se kockao s Hitlerovim prihva\xc4\x87anjem da je jedini na\xc4\x8din da 6. armija izbjegne uni\xc5\xa1tenje taj da se poku\xc5\xa1a izvu\xc4\x87i iz okru\xc5\xbeenja i pretpostavljao je da \xc4\x87e se general Paulus slo\xc5\xbeiti sa zapovijedi da njegove snage pobjegnu iz Staljingradskog d\xc5\xbeepa. 10. prosinca, Manstein je obavijestio Paulusa da \xc4\x87e osloba\xc4\x91aju\xc4\x87a akcija krenuti unutar 24 sata.\n_START_SECTION_\nSovjetske snage\n_START_PARAGRAPH_\nZa potrebe operacije Uran, sovjetski bojnik Georgij \xc5\xbdukov je dopremio 11 sovjetskih armija. Kako bi oja\xc4\x8dao ofenzivne sposobnosti Staljingradskog Fronta, preko 420 tenkova, 111.000 vojnika i 556 topni\xc4\x8dkih topova je preba\xc4\x8deno preko rijeke Volge u periodu od tri tjedna. Crvena armija i Crveno ratno zrakoplovstvo je bilo u mogu\xc4\x87nosti skupiti preko milijun vojnika, 13.500 primjeraka topni\xc4\x8dkog naoru\xc5\xbeanja, 890 tenkova i 1100 borbenih zrakoplova, organiziranih unutar 66 divizija, pet tenkovskih korpusa, 14 tenkovskih brigada, jednu mehaniziranu brigadu, konji\xc4\x8dki korpus i 127 topni\xc4\x8dkih i minobaca\xc4\x8dkih pukovnija. Kako se obru\xc4\x8d zatvorio i Sovjeti nastavili s manjim operacijama, 51. armija je bila smje\xc5\xa1tena na rub vanjskog okru\xc5\xbeenja s 34.000 ljudi i 77 tenkova. Ju\xc5\xbenije od njih je bila 28. armija s 44.000 vojnika, 40 tenkova i 707 artiljerijskih topova i minobaca\xc4\x8da. Istovremeno, Crvena armija je zapo\xc4\x8dela s gomilanjem ljudstva i opreme za izvedbu operacije "Saturn" kojoj je cilj bio izolirati i uni\xc5\xa1titi njema\xc4\x8dku Armijsku grupu "A" na Kavkazu.\n_START_SECTION_\nNjema\xc4\x8dka ofenziva\n_START_PARAGRAPH_\nHothova \xc4\x8cetvrta tenkovska armija, tj. njezin LVII tenkovski korpus je zapo\xc4\x8deo sa sjeveroistoka proboj do njema\xc4\x8dkih snaga zarobljenih u Staljingradskom d\xc5\xbeepu. 6. i 23. tenkovska divizija je imala veliki napredak, iznenadiv\xc5\xa1i Crvenu armiju i s le\xc4\x91a prijetiv\xc5\xa1i sovjetskoj 51. armiji. Njema\xc4\x8dki proboj je trebao predvoditi 503. te\xc5\xa1ki tenkovski bataljun s Tiger I tenkovima, ali oni su stigli do boji\xc5\xa1ta tek 21. prosinca. Po\xc4\x8detni napredak ofenzive je bio brz, neke jedinice su prvog dana uspjele pomaknuti liniju za \xc4\x8dak 50 kilometara. Nijemcima je pogodovao element iznena\xc4\x91enja, jer "Stavka" nije o\xc4\x8dekivala tako skoru njema\xc4\x8dku ofenzivu, dok general Vasilijevski nije mogao odvojiti 2. stra\xc5\xbearsku armiju kao blokadu protiv Mansteinove prve linije. Po\xc4\x8detni napredak je bio toliko munjevit da je 6. tenkovska divizija uspjela zarobiti netaknutu sovjetsku topni\xc4\x8dku opremu. Sovjetski otpor je zna\xc4\x8dajnije smanjen nakon \xc5\xa1to su 6. i 23. tenkovska divizija pregazile glavninu ruskog pje\xc5\xa1a\xc5\xa1tva. Zapravo, 302. divizija 51. armije je bila pora\xc5\xbeena do kraja prvog dana operacije. Iako je sovjetsko pje\xc5\xa1a\xc5\xa1tvo brzo poja\xc4\x8dalo sela koja su se nalazila na smjeru njema\xc4\x8dkog napada, konjica Crvene armije u tom podru\xc4\x8dju je bila iscrpljena zbog tjedana borbi i nije bila u stanju pru\xc5\xbeiti ozbiljniji otpor. Unato\xc4\x8d po\xc4\x8detnom uspjehu, LVII tenkovski korpus nije mogao posti\xc4\x87i odlu\xc4\x8duju\xc4\x87e rezultate. Postojalo je i izvje\xc5\xa1\xc4\x87e o velikom otporu nasuprot 23. tenkovske divizije, unato\xc4\x8d dobrog napredovanja prvog dana ofenzive._NEWLINE_Drugog dana operacije, 13. prosinca, 6. tenkovska divizija je izmijenila vatru s sovjetskim 5. tenkovskom armijom, koja je bila zadu\xc5\xbeena za slabljenje njema\xc4\x8dke obrane oko rijeke \xc4\x8cir. Njema\xc4\x8dke postrojbe su bile u mogu\xc4\x87nosti napasti i uni\xc5\xa1titi sovjetski oklop, koji je bio prisiljen na prelazak rijeke Alksay. Od tog trenutka se u okolici sela Verhne-Kumskog po\xc4\x8dela voditi glavna bitka me\xc4\x91u oklopnim snagama. Iako su pretrpili velike gubitke, sovjetske postrojbe su do kraja dana uspjele potisnuti njema\xc4\x8dke snage natrag do obale rijeke Alksay, ali sovjeti nisu uspijeli zauzeti selo. Me\xc4\x91utim, gubitci koje je pretrpila Crvena armija u blizini Verhne-Kumskog su omogu\xc4\x87ili 6. tenkovskoj diviziji kra\xc4\x87u superiornost u broju tenkova. Bitka za selo Verhne-Kumski je nastavljena kroz naredna tri dana, u kojima je Crvena armija pokrenula nekoliko protunapada na nekoliko mostobrana preko rijeke i njema\xc4\x8dke jedinice u selu. Nijemci su u selu uspijeli navu\xc4\x87i sovjetske tenkove i uni\xc5\xa1titi ih dobro pozicioniranim protutenkovskim topovima. Uz te\xc5\xa1ku vatrenu potporu Luftwaffea, Nijemci su ostvarili lokalni uspjeh i po\xc4\x8deli s pritiskom prema rijeci Myshkova. Tijekom tog napada 6. tenkovska divizija je pretrpila te\xc5\xa1ke gubitke, te je nakon bitke uzela kra\xc4\x87u stanku. Tom prilikom su popravljena manja o\xc5\xa1te\xc4\x87enja na oklopnim vozilima i ve\xc4\x87ina onesposobljenih tenkova tijekom borbi kod Verhne-Kumskog je vra\xc4\x87eno u operativno stanje.\n_START_SECTION_\nSovjetski odgovor: 13.\xe2\x80\x9318. prosinca\n_START_PARAGRAPH_\nOfenziva njema\xc4\x8dke 4. tenkovske armije je prisilila Stavku da prera\xc4\x8duna svoje namjere za operaciju "Saturn", i 13. prosinca Staljin i Stavka su odobrili premje\xc5\xa1taj 2. stra\xc5\xbearske armije iz Don fronta u Staljingradski front (front - sovjetska postrojba), gdje \xc4\x87e 15. prosinca biti spremna za sukob s njema\xc4\x8dkim snagama. Ta armija je bila snage pribli\xc5\xbeno 90.000 vojnika, organiziranih u tri stra\xc5\xbearska korpusa (1., 13. i 2.). Operacija Saturn je redizajnirana u operaciju Mali Saturn, koja je bila ograni\xc4\x8denog djelokruga napada usmjerenog na proboj talijanske 8. armije i djelovanju na zadnje linije Armijsku grupu "Don". Smjer napada je tako\xc4\x91er promijenjen s prvotno ju\xc5\xbenog na jugoisto\xc4\x8dni i po\xc4\x8detak operacije je odgo\xc4\x91en za 16. prosinac. U me\xc4\x91uvremenu, 4. mehanizirani i 13. tenkovski korpus je nastavio protunapade na njema\xc4\x8dke postrojbe u blizini rijeke Alksay, poku\xc5\xa1avaju\xc4\x87i zavla\xc4\x8diti njihovo napredovanje prije dolaska 2. stra\xc5\xbearske armije._NEWLINE_Sovjetska 1. i 3. stra\xc5\xbearska armije, u kombinaciji s 6. armijom, su 16. prosinca krenule u operaciju Mali Saturn. Unato\xc4\x8d po\xc4\x8detnim problemima s upornim otporom talijanskih jedinica, Crvena armije je do 18. prosinca uspjela pobijediti talijansku 8. armiju. \xc4\x8cak mali i brzi proboj je bila prijetnja lijevom boku Armijske grupe "Don", dok je gradu Rostov prijetila 3. \xc4\x8duvarska armija. Primarno zbog velikih gubitaka njema\xc4\x8dkih oklopnih divizija koje su se probijale do rijeke Myshkove i raspada talijanske 8. armije Manstein je morao razmisliti o daljnjem napredovanju. Zaklju\xc4\x8dio je da ne mo\xc5\xbee braniti svoj lijevi bok i u isto vrijeme nastaviti s probojem do 6. armije. Iako je 6. tenkovska divizija mogla prije\xc4\x8di rijeku Myshkovu do no\xc4\x87i 19. prosinca, LVII tenkovski korpus nije uspio posti\xc4\x87i zna\xc4\x8dajniji uspjeh protiv sve ve\xc4\x87eg broja sovjetskih jedinica, unato\xc4\x8d dolasku 17. tenkovske divizije. U stvari, izgledalo je da \xc4\x87e se korpus morati dr\xc5\xbeati u obrani. Nadalje, sovjetski mar\xc5\xa1 na aerodrom Tatsinskaya je zavr\xc5\xa1io uni\xc5\xa1tenjem aerodroma i nekoliko Luftwaffeovih zrakoplova koji su opskrbljivali snage u Staljingradu. Manstein je bio prisiljen narediti 48. tenkovskom korpusu da dr\xc5\xbei obranu, umjesto da kao rezervne snage podupru jedinice u proboju do Staljingrada. No situacija za Nijemce je bila jo\xc5\xa1 vi\xc5\xa1e pogor\xc5\xa1ana 18. prosinca jer se Hitler oglu\xc5\xa1io na molbe i odbio dopustiti njema\xc4\x8dkoj 6. armiji da zapo\xc4\x8dne s operacijama za proboj prema ostatku Armijske grupe "Don".\n_START_SECTION_\nRaspad: 19.-23. prosinca\n_START_PARAGRAPH_\nDana 19. prosinca, Manstein je poslao svog glavnog obavje\xc5\xa1tajnog \xc4\x8dasnika, bojnika Eismanna, u Staljingrad da prenese generalu Paulusu to\xc4\x8dnu sliku strate\xc5\xa1ke situacije u kojoj se na\xc5\xa1la Armijska grupa "Don". Paulus izvje\xc5\xa1\xc4\x87em nije bio pretjerano impresioniran, iako se slo\xc5\xbeio da bi bilo najbolje probiti koridor \xc5\xa1to je br\xc5\xbee mogu\xc4\x87e. Na\xc4\x8delnik glavnog sto\xc5\xbeera 6. armije, general bojnik Arthur Schmidt, se nije slo\xc5\xbeio s Mansteinom i tvrdio da je proboj neostvariv i predlo\xc5\xbeio da bi Armijska grupa "Don" trebala poduzeti potrebne mjere da bi se snage u Staljingradskom d\xc5\xbeepu bolje opskrbljivale zrakom. Iako se slo\xc5\xbeio se prvotno slo\xc5\xbeio s Eismannom, Palus je odlu\xc4\x8dio da 6. armija nije u mogu\xc4\x87nosti izvesti napad sa svoje strane i da se ideja protivi izri\xc4\x8ditim naredbama Hitlera. Iako je tog dana LVII tenkovski korpus uspio do\xc4\x87i do rijeke Alksay i do\xc4\x87i na udaljenost od 48 km od ju\xc5\xbenog ruba boji\xc5\xa1ta 6. armije, zarobljene njema\xc4\x8dke snage nisu poku\xc5\xa1ale probiti se i povezati s ostatkom armijske grupe. Nadalje, 6. armija jednostavno nije imala snage za poku\xc5\xa1aj proboja, s manje od 70 operativnih tenkova, ograni\xc4\x8denim zalihama, dok izmoreno pje\xc5\xa1a\xc5\xa1tvo nije bilo u stanju poku\xc5\xa1ati napasti u me\xc4\x87avi koja se razvijala zadnjih nekoliko dana._NEWLINE_Manstein je 23. prosinca naredio 6. tenkovskoj diviziji da prekine s ofenzivom i premjesti se na ju\xc5\xbeni dio rijeke \xc4\x8dir, kako bi poja\xc4\x8dala njema\xc4\x8dku obranu koja je bila na udaru sovjetske ofenzive. Do 24. prosinca, 4. tenkovska armija se u potpunosti povukla na svoje po\xc4\x8detne polo\xc5\xbeaje. Neuspje\xc5\xa1nim poku\xc5\xa1ajem proboja do 6. armije i kasnije odbijanje iste za zapo\xc4\x8dinjanje napada je uzrokovalo neuspjeh i raspad operacije 24, prosinca, kada se Armijska grupa "Don" vratila u obranu.\n_START_SECTION_\nPosljedice\n_START_PARAGRAPH_\nS njema\xc4\x8dkim neuspjehom, Stavka se mogla ponovno koncentrirati na uni\xc5\xa1tavanje jedinica u Staljingradskom d\xc5\xbeepu i nastavku \xc5\xa1irenja na zapad kao dio sovjetske zimske ofenzive. Crvena armija je imala gotovo 150.000 vojnika i 630 tenkova nasuprot 4. tenkovskoj armiji u povla\xc4\x8denju i iako se Volskyev 4. mehanizirani korpus (18. prosinca 1942. preimenovan u 3. stra\xc5\xbearski mehanizirani korpus) povla\xc4\x8dio kako bi se osvje\xc5\xbeio svoje redove, 51. armija, 1. stra\xc5\xbearski pu\xc5\xa1karski i 7. tenkovski korpus se obru\xc5\xa1io na njema\xc4\x8dke jedinice u povla\xc4\x8denju izme\xc4\x91u rijeke Mushkova i Aksai. U tri dana, sovjetske jedinice su se probile kroz rumunjske polo\xc5\xbeaje koji su branili bok LVII tenkovskom korpusu i prijetile 4. tenkovskoj armiji iz smjera juga, stjerav\xc5\xa1i Nijemce da nastave povla\xc4\x8denje prema jugozapadu. Cijelo to vrijeme, XLVIII tenkovski korpus, predvo\xc4\x91en 1. tenkovskom divizijom se borio za zadr\xc5\xbeavanje polo\xc5\xbeaja du\xc5\xbe rijeke \xc4\x8cir. Unato\xc4\x8d uspjehu, XLVIII tenkovski korpus je anga\xc5\xbeiran za obranu Rostova jer je sovjetski proboj postao pitanje vremena zbog raspada talijanske 8. armije. Kako je Crvena armija tjerala 4. tenkovsku armiju prema rijeci Aksai i probila se kroz njema\xc4\x8dku obran na obali rijeke \xc4\x8cir, po\xc4\x8dela se pripremati za operaciju "Prsten", uni\xc5\xa1tenje snaga u Staljingradu._NEWLINE_Njema\xc4\x8dke snage u Staljingradu su ubrzo ostale bez potrebnih zaliha, neki vojnici su bili prisiljeni \xc5\xbeivjeti od konjskog mesa. Do kraja 1942., razmak izme\xc4\x91u 6. armije i snaga izvan obru\xc4\x8da je bila preko 65 kilometara i ve\xc4\x87ina njema\xc4\x8dkih formacija u tim podru\xc4\x8djima je bila vrlo slaba. Hitlerovo inzistiranje na dr\xc5\xbeanju Staljingrada je odlu\xc4\x8dilo o sudbini 6. armije. Kraj njema\xc4\x8dkih ofenzivnih operacija je omogu\xc4\x87io Sovjetima da nastave svoje namjere u odsijecanju njema\xc4\x8dkih snaga na Kavkazu, koje je po\xc4\x8delo sredinom sije\xc4\x8dnja 1943. godine. S druge strane, okru\xc5\xbeenje 6. armije i namjera da se ona uni\xc5\xa1ti su vezale velik broj sovjetskih jedinica, \xc5\xa1to je utjecalo na operacije u drugim podru\xc4\x8djima.'